Izvor: Saša Radulović

Lider pokreta Dosta je bilo Saša Radulović kaže da ne zna da li će ga mandatar za sastav Vlade pozvati na razgovor, ali da ako ga pozove, želi da razgovor bude u četiri ujutru, kako "građanima ne bi oduzimao vreme za razgovor sa Vučićem".

Aleksandar Vučić je rekao da će na razgovor o sastavu nove Vlade pozvati sve koji su prešli cenzus. Radulović kaže da ne zna da li će Dosta je bilo dobiti pozvi na razgovor sa mandatarom, ali da ne vidi razlog da ne bude pozvan na razgovor.

"Bilo bi dobro da susret bude od četiri do pet i da bude u kasarni. To šalje dobru poruku, jer je rekao da će sa građanima razgovarati od pet do osam. To je i dobra prilika da mu uručim tužbu, jer sud ne može dve godine da nađe premijera. Želimo i da mu uručimo knjigu Dušana Pavlovića "Mašina za rasipanje para", ali i da mu postavimo još mnogo pitanja, recimo o Savamali..", rekao je Radulović.

Govoreći o noćnom rušenju u Savamali, on kaže da je sve jasno i da se sve može videti iz izveštaja koje je zaštitnik građana napisao.

Radulović smatra da nije bilo razloga za raspisivanje izbora i da su oni održani samo zato jer je Vučiću pala popularnost.

Kampanja nas je koštala onoliko koliko smo dobili iz budžeta, van toga ništa. Imali smo kampanju od čoveka do čoveka i na društvenim mrežama. Vladao je medijski mrak, nije nas bilo na televizijama sa nacionalnom frekvencijom,na naslovnim stranama.

"On je morao da proširi svoju listu, dodao je PUPS i Nenada Popovića, i ta koalicija je osvojila manje mandata nego na prošlim izborima. Više nije ista situacija, ako pogledate SNS sama ima 98 mandata. Meni je žao što on nije hteo da se na televiziji suoči sa bilo kim, svi njegovi intervjui su namešteni sa pripremljenim pitanjima, konferencije su nameštene."

Prema njegovim rečima, pokret Dosta je bilo se zalaže za otovoreniju demokratiju i želi da se omogući da građani utiču na ono što se dešava u skupštini i politici i da preko svojih izabranih predstavnika postavljaju pitanja i skupštini i mandataru.

"Za razliku od ostalih mi smo se okupili oko vrednosti i principa koji nas povezuju. Da se ne dobija posao preko stranke, recimo, mi smo rekli da nećemo nikog da zaposlimo iz pokreta, kadrovi su svi građani. Postoje dve izjave koje su potpisali naši članovi, jedna je kad su pristupili pokretu, a onda je bila svečana izjava za one koji su ušli u skupštinu ili postali odbornici. Nada Kostić je potpisala, ali se očigledno predomislila i delovaće kao samostalna odbornica".

Što se tiče formiranja vlasti na Vračaru, radulović je rekao da je LDP napustio pregovore, jer, kako je rekao, Čedomir Jovanović želi da spreči formiranje vlasti u toj beogradskoj opštini.

"Mi želimo potpunu transparentnost, pored toga, rekli smo da na čelo opštine ne može da dođe neko ko ima negativne izveštaje DRI, već da nam trebaju novi ljudi. Takođe, sa SNS ni na kom nivou neće biti saradnje, ne samo sa njima, već sa bilo kim ko sa njima sarađuje".

Radulović ističe da Dosta je bilo nikog ne ucenjuje, jer se ne pregovara o raspodeli funkcija i javnih preduzeča, već o političkim pozicijama.

"Hoćemo profesionalizaciju. Bili bismo neodgovorni prema biračima, ako bismo prekršili principre, a to su potpuna transparentnost i novi ljudi na funkcijama. Hoćemo novu političku kulturu", rekao je Radulović.

Radulović je rekao da je tačno da se na izbornoj listi odbornika u opštini Vračar nalaze dva bračna para - Kljajić i Petronijević, koji su i u kumovskoj vezi. Ivan Kljajić je drugi na listi, dok je njegova supruga Olivera petnaesta. Milenko Petronijević zauzima četvrto mesto, a njegova žena je na devetom mestu.

"Bilo je jako teško da se sačini lista i uopšte dobiti žene, zato su se kandidovale supruge, ali one neće ući u skupštinu. Ovo je bio problem u celoj Srbiji, politiku svi gledaju kao veliko blato, teško je uvesti ljude u politiku, posebno žene. Ali to su samo odbornička mesta, a ne radna mesta u javnim preduzećima".

Pokret Dosta je bilo finansira se isključivo donacijama i članarinama, "iz svojih džepova", i o tome postoji dogovor još pre ulaska u politiku, rekao je Radulović. Kako kaže i on će se odreći dela prihoda od političke funkcije.

"Da bi odbornici bili uspešni, oni moraju da imaju stručne službe koje će im pomagati. Neke stranke guraju svoje članove u javni sektor i tako finansiraju svoje organizacije, a neki odbornici sami se odriču svojih sredstava i daju novac lokalnim odborima, koji odlučuju kako će novac biti potrošen. Svi su potpisali izjave, pa i ja ću se odreći naknade.Svi naši odbornici imaju puno radno vreme na nekom drugom mestu. Jako je bitno istaći da se ne radi o platama, već o političkim funkcijama, jer mi nikog ne guramo u javni sektor".